ปรากฏการณ์ “Social Finance” เมื่อสังคมมีอิทธิพล ต่อการลงทุน
ก่อนหน้านี้ ใครหลายคนคงได้เห็นราคาสินทรัพย์ต่าง ๆ ไม่ว่าจะเป็นคริปโทเคอร์เรนซี อสังหาริมทรัพย์ดิจิทัล หรือของสะสม มีราคาที่พุ่งสูงขึ้นมาอย่างไม่น่าเชื่อ  และสามารถพลิกชีวิตจากคนไม่มีอะไร ให้กลายเป็นเศรษฐีในชั่วข้ามคืน  บางสินทรัพย์สร้างผลตอบแทนถึง 40 เท่าภายใน 4 เดือน และแม้ว่าจะมีมูลค่าเพิ่มมามากขนาดนี้ ก็ยังมีผู้คนอีกมากมาย  ที่แห่กันเข้ามาซื้อและไม่มีท่าทีว่าจะแผ่วลงเลย  แม้แต่ของเล่นของสะสมเอง เช่น Bearbrick ของสะสมรูปร่างหมี ก็เคยถูกประมูลสูงสุดที่ราคา 6 ล้านบาท หรือแม้แต่การ์ด BNK48 วงเกิร์ลกรุ๊ปไทย บางใบก็มีราคาซื้อขายกันเกินกว่า 4 แสนบาท 
13 พ.ค. 2564

ปรากฏการณ์ “Social Finance” เมื่อสังคมมีอิทธิพล ต่อการลงทุน /โดย ลงทุนแมน
ก่อนหน้านี้ ใครหลายคนคงได้เห็นราคาสินทรัพย์ต่าง ๆ ไม่ว่าจะเป็นคริปโทเคอร์เรนซี อสังหาริมทรัพย์ดิจิทัล หรือของสะสม มีราคาที่พุ่งสูงขึ้นมาอย่างไม่น่าเชื่อ 
และสามารถพลิกชีวิตจากคนไม่มีอะไร ให้กลายเป็นเศรษฐีในชั่วข้ามคืน
บางสินทรัพย์สร้างผลตอบแทนถึง 40 เท่าภายใน 4 เดือน
และแม้ว่าจะมีมูลค่าเพิ่มมามากขนาดนี้ ก็ยังมีผู้คนอีกมากมาย 
ที่แห่กันเข้ามาซื้อและไม่มีท่าทีว่าจะแผ่วลงเลย
แม้แต่ของเล่นของสะสมเอง เช่น Bearbrick ของสะสมรูปร่างหมี
ก็เคยถูกประมูลสูงสุดที่ราคา 6 ล้านบาท หรือแม้แต่การ์ด BNK48 วงเกิร์ลกรุ๊ปไทย บางใบก็มีราคาซื้อขายกันเกินกว่า 4 แสนบาท 
เหตุการณ์เหล่านี้เกิดขึ้นได้อย่างไร และมีความสำคัญขนาดไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนอื่นต้องเข้าใจก่อนว่ามนุษย์นั้นเป็นสัตว์สังคม
ซึ่งชอบปฏิสัมพันธ์กับผู้คนรอบข้าง
ส่วนใหญ่เราก็มักจะแลกเปลี่ยนความคิดเห็นกันตั้งแต่เรื่องชีวิตประจำวัน 
ศาสนา การเมือง สุขภาพ จนไปถึงเรื่องต่าง ๆ มากมาย 
และการปฏิสัมพันธ์กับสังคมนี้เอง ก็ได้หล่อหลอมความคิดของผู้คนออกมา
หัวข้อการลงทุนและการเงินเองก็เป็นหนึ่งในนั้น
ที่ปัจจุบันได้กลายเป็นหัวข้อที่ใครหลายคนนิยมพูดคุยกัน
ซึ่งเมื่อคนยิ่งพูดถึงมากขึ้น ก็ยิ่งทำให้มีคนสนใจมากขึ้นตามไปด้วย
จนนำไปสู่ชุมชนสังคมลงทุนขึ้นมา
จากการตัดสินใจด้านการลงทุนของคนคนหนึ่งหรือกลุ่มกลุ่มหนึ่ง
ส่งผลกระทบให้ผู้คนอื่น ๆ ที่อยู่ในสังคมเดียวกัน มีแนวโน้มลงมือทำตาม
ปรากฏการณ์นี้เรียกว่า “Social Finance” นั่นเอง
Social Finance เป็นคำที่ใช้อธิบายถึง ในบางครั้งการที่เราลงทุนตามผู้อื่น ซึ่งก็ไม่จำเป็นว่าเราจะสนใจเรื่องกำไรหรือผลตอบแทนเสมอไป
เพราะบางคนเลือกทำตามคนอื่นเพียงเพื่อรู้สึกได้เป็นส่วนหนึ่งของสังคมนั้น ๆ 
เพื่อที่จะนำไปพูดคุย แลกเปลี่ยน หรือเผชิญประสบการณ์ร่วมกันกับผู้อื่น
เช่น Dogecoin หรือเหรียญหมาชิบะ ที่กำลังเป็นกระแส
ที่ใครหลายคนเริ่มต้นซื้อเพียงเพราะความเฮฮาเท่านั้น
แต่เมื่อมีคนจำนวนมากซื้อ และให้คุณค่ากันเองในชุมชนของตน
ก็ส่งผลให้ราคาเหรียญสูงขึ้นอย่างเช่นทุกวันนี้
อีกตัวอย่างหนึ่งก็คือ NFT เป็นสินทรัพย์ดิจิทัลประเภทหนึ่งที่กำลังมาแรง ซึ่งยึดหลักว่าคนที่เป็นเจ้าของสินทรัพย์จะมีหนึ่งเดียว และสามารถพิสูจน์ได้
ซึ่งหนึ่งใน NFT ที่เป็นมีมเด็กผู้หญิงที่กำลังยิ้มอยู่หน้าบ้านที่ไฟไหม้
ก็เพิ่งถูกประมูลไปเมื่อวันก่อน ด้วยมูลค่าสูงถึง 14 ล้านบาท
นอกเหนือจากวงการคริปโทเคอร์เรนซีแล้ว
วงการหุ้นก็เช่นกัน ในปีนี้ก็คงหนีไม่พ้น หุ้นที่ชื่อว่า “GameStop” 
ซึ่งก็ถือเป็นอีกเหตุการณ์หนึ่งที่อธิบายด้วยเรื่อง Social Finance ได้เป็นอย่างดี
ก่อนหน้านี้ GameStop บริษัทร้านขายเกมในสหรัฐฯ ที่กำลังซบเซา 
มีราคาหุ้นอยู่ที่เพียง 1,200 บาทต่อหุ้น
ซึ่งหลังจากที่มีคนโพสต์ข้อความเชียร์หุ้นลงในเว็บไซต์ Reddit หรือพันทิปของชาวอเมริกัน
โดยมีใจความว่า “หุ้นตัวนี้ยังมีราคาที่ถูก มีโอกาสขึ้นต่อได้อีกเยอะ และการซื้อหุ้นจะทำให้เหล่า Hedge Fund ที่คอยเอาเปรียบเรานั้นขาดทุนย่อยยับ”
เพียงเท่านี้ก็ส่งผลให้ผู้คนเข้ามาแห่ซื้อ 
จนทำราคาสูงสุดที่ 15,000 บาทต่อหุ้น
คิดเป็นผลตอบแทนเกินกว่า 10 เท่า ภายในระยะเวลาไม่กี่วัน
และหากใครบางคนบอกว่า เพราะราคายังต่ำกว่ามูลค่าที่ควรจะเป็น คนเลยเข้ามาซื้อกัน
ก็ดูไม่น่าจะเป็นไปได้ เพราะราคาในปัจจุบันมากกว่าราคาในช่วงที่กิจการรุ่งเรืองมากที่สุดไปไกลแล้ว
แต่หากยังคิดว่าทั้ง 3 เรื่องนี้อาจเป็นเรื่องบังเอิญ 
เราก็ต้องไปดูงานวิจัยประกอบด้วย
มีนักวิจัยกลุ่มหนึ่งได้ทำการศึกษาครอบครัว 7,500 ครัวเรือน
พบว่ากลุ่มครอบครัวที่มีนิสัยชอบเข้าสังคมมีแนวโน้มลงทุนในตลาดหุ้น
มากกว่าครอบครัวที่ไม่ชอบเข้าสังคม
นอกจากนี้ยังมีการสำรวจเชิงลึกขึ้นไปอีก
ก็พบว่าหากครอบครัวไหน ลงทุนในหุ้นตัวใดตัวหนึ่งเพิ่มอย่างมีนัยสำคัญ
เพื่อนบ้านก็มีแนวโน้มที่จะลงทุนเพิ่มในระดับเดียวกัน..
ซึ่งงานวิจัยนี้ก็สามารถพิสูจน์ได้ว่า “สังคมมีอิทธิพลต่อผู้คนด้านการลงทุนจริง ๆ”
ถ้าหากถามว่าทำไมเหตุการณ์เหล่านี้จึงเกิดขึ้นเยอะมากในเวลานี้
ส่วนหนึ่งก็ต้องบอกว่าเพราะเทคโนโลยีในปัจจุบัน
ที่ได้ทำให้การสื่อสารของเรา รวมถึงการซื้อขายสินทรัพย์ง่ายและรวดเร็วขึ้น
จากแต่เดิม จะต้องทำการสั่งซื้อขายผ่านการโทรคุยกับโบรกเกอร์
แต่ตอนนี้เราสามารถกดซื้อขายผ่านโทรศัพท์ได้เลยและมีค่าธรรมเนียมที่ต่ำอีกด้วย
จึงทำให้คนสมัยนี้ตัดสินใจลงทุนง่ายขึ้น
อีกส่วนก็คือ ค่านิยมของผู้คนที่เปลี่ยนไป
จากแต่ก่อน เรื่องการลงทุนยังไม่ได้เป็นหัวข้อที่พูดคุยกันในสังคม
แต่ปัจจุบันการพูดคุยแลกเปลี่ยนเรื่องการลงทุนมีให้เห็นทุกที่ทุกแห่ง
ทั้งโลกออฟไลน์และออนไลน์ เช่น Facebook, Twitter หรือ Blockdit ก็ตาม
และยังมีสื่อต่าง ๆ ที่เสนอเรื่องราวการลงทุนที่น่าตื่นตาตื่นใจอยู่ตลอดเวลา
จึงไม่ใช่เรื่องแปลกอะไร ว่าทำไมสังคมจึงมีอิทธิพลกับการลงทุนของเราได้มาก
หากให้ยกเหตุการณ์ในอดีตที่เห็นได้ชัด 
ก็คงไม่พ้นวิกฤติฟองสบู่ดอตคอม
เมื่อผู้คนต่างพากันซื้อหุ้น เพียงเพราะมีชื่อดอตคอมต่อท้าย
ซึ่งช่วงนั้นเอง หุ้นเหล่านี้ก็ให้ผลตอบแทนมหาศาล
จึงเกิดการส่งต่อความเชื่อว่าหุ้นจะสามารถขึ้นไปได้อีกเรื่อย ๆ
และแม้ว่าราคาหุ้นบางตัว ณ ขณะนั้นจะมีมูลค่าบริษัทต่อกำไร 
หรือ P/E ถึง 3,000 เท่า แต่ผู้คนก็ยังเข้ามาซื้อจนมองข้ามตัวเลขเหล่านี้ไปเลย
ซึ่งเรื่องดังกล่าวก็ได้ส่งผลให้ผู้คนคิดว่าการประเมินมูลค่าแบบดั้งเดิมไม่น่าจะสามารถใช้ได้อีกต่อไป
ผลลัพธ์ต่อมาที่เรารู้กันก็คือ 
มันก็ได้นำไปสู่เหตุการณ์ฟองสบู่แตก
ราคาหุ้นทั้งหลายกลับมาสู่ความเป็นจริงที่โหดร้าย
ก็เป็นสิ่งที่เราควรระวังไว้ 
เพราะบางครั้งผลตอบแทนสินทรัพย์บางอย่างที่ดูดีในช่วงเวลานั้น
อาจไม่ได้มาจากพื้นฐานที่ดีหรือราคาที่เหมาะสม
สิ่งสำคัญที่สุดสำหรับการลงทุน จึงเป็นการเข้าใจในสิ่งที่เราลงทุนอย่างแท้จริง
เพื่อที่เราจะไม่ปล่อยให้ความคิดของเราถูกครอบงำจากสังคม
และส่งผลให้เราอยู่รอดปลอดภัย ในวันที่สังคมหมดความนิยมในเรื่องนั้น..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-หนังสือ The Psychology of Investing โดย John R. Nofsinger
-
-
 
-
-
 
-